Kerk wil gay prediker aanstel | Rapport
Kerk wil gay prediker aanstel
Abé Pieterse. Foto: Marzahn Botha
Gesprekke oor die legitimasie van homoseksuele teologiestudente verg verdere interkerklike gesprekke oor die onsekerheid wat oor dié kwessie bestaan. So het dr. Braam Hanekom, ondervoorsitter van die algemene sinode van die NG Kerk, aan Rapport gesê. Dit kom nadat die kurato­rium van die Verenigende Gereformeerde Kerk (VGK) Dinsdag eenparig besluit het om by die Algemene Sinodale Kommissie (ASK) aan te beveel dat Abé Pieterse, een van sy afgestudeerde gay ­teologiestudente, gelegitimeer behoort te word mits hy nie ’n homoseksuele leefstyl volg nie. Pieterse het twee keer vantevore om legitimasie aansoek gedoen, maar dit is elke keer weens sy selferkende homoseksualiteit afgekeur. Presies ’n jaar gelede het die NG Kerk ook met dié kwessie gestoei toe een van sy studente, Lulani Vermeulen, ook nie weens ’n homoseksuele verhouding gelegitimeer is nie. Sy het geweier om te verklaar sy sal selibaat leef ten einde legitimasie moontlik te maak. “As die VGK-verklaring beteken dat sy kuratorium ’n aanbeveling vir legitimasie gemaak het omdat Abé ‘nie-praktiserend’ gay is, is hul aanbeveling in ­wese presies dieselfde as die huidige NG standpunt,” het ­Hanekom by navraag gesê.“Dit voel egter of daar tans steeds heelwat onsekerheid oor die kwessie van gay-legitimasie bestaan en dat kerke in 2013 ook met mekaar daaroor gesprek sal moet voer.” Dr. Charles Flaendorp, voorsitter van die VGK-kurato­rium, het gesê die VGK het geen probleem met Pieterse se seksuele oriëntasie nie. “Abé het ons verseker hy is nie in ’n verhouding nie. Hy is gay georiënteer, maar leef nie ’n homoseksuele leefstyl nie.” Volgens hom “het die VGK ’n groot stap vorentoe gegee”. Die kuratorium was baie positief dat Abé aan alle legitimasie-vereistes voldoen. Daar is geen kerkordelike bepalings wat hom keer om gelegitimeer te word nie. “Hy is ’n wonderlike kind van die Here met ’n ernstige roepingsbewustheid. Dis waarom ons eenparig was in ons besluit.” Luidens ’n verklaring van dr. Natie Philander, skriba van die VGK-kuratorium, “meen die kuratorium dat die sinodale besluite van die VGKSA hom nie uitspreek teen die legitimasie van die logiese kandidate wat ’n lesbiese of gay oriëntasie het, maar wat nie praktiserende lesbiërs of gays is nie”. Pieterse sê hy verstaan die aanbeveling van die kuratorium was “dat besluit is ek moet gelegitimeer word en dat daar op geen manier gediskrimineer gaan word teen enigiemand oor hul seksuele oriëntasie nie, hetsy praktiserend of nie”. Pieterse het sy BTh-graad in 2005, ’n MDiv in 2006 en sy lisensiaat in 2007 aan die Universiteit van Stellenbosch verwerf. In 2007 was hy deel van ’n uitruilprogram in Swede vir “menseregte in ’n Benede-Sahara-konteks”. In 2008 het hy as laerskool-onderwyser gewerk en in 2009 in ’n administratiewe hoedanigheid by Maties. “Vanjaar was moeilik, maar ek was betrokke by verskillende gemeentes, groepe en projekte.” Die ASK sal vroeg volgende jaar ’n finale besluit neem, het Philander gesê.
Dis baie mooi werk, maar nou het julle sy loon gesteel, deur dit alles uit te bassuin vir almal om te sien en hom te prys! Vader se, doen jou goeie dade dat jou regterhand nie weet wat jou linkerhand doen nie, dan sal jou loon groot wees, maar, basuin dit uit en jy het jou loon gehad: Mat 6:1 Pas op dat julle nie jul liefdadigheid voor die mense bewys om deur hulle gesien te word nie; anders het julle geen loon by julle Vader wat in die hemele is nie. Mat 6:2 Wanneer jy dan liefdadigheid bewys, moenie ‘n trompet voor jou blaas soos die geveinsdes in die sinagoges en op die strate doen, dat hulle deur die mense geeer kan word nie. Voorwaar Ek se vir julle, hulle het hul loon weg. Mat 6:3 Maar jy, as jy liefdadigheid bewys, laat jou linkerhand nie weet wat jou regterhand doen nie, Mat 6:4 sodat jou liefdadigheid in die verborgene kan wees; en jou Vader wat in die verborgene sien, Hy sal jou in die openbaar vergelde. Sterkte aan die mense wat help daar, dit is 'n bitter stryd, hou moed en bly sterk in jul Skepper se Naam!